այդպես»,- մտածեց նա՝ մի տուփ ժելեով կոնֆետ գնելիս: «Ճիշտ այդպես»-ը դեռ օգտագործում էր «այո»-ի փոխարեն: «Ոչ»-ի փոխարեն «ոչ մի կերպ» էր ասում: Չնայած անհնար էր, որ Թուրքական ավիաուղիներում ուտելիքը քիչ լիներ, Ռոզի համառ պնդումների պատճառով «Ուենդիում» հերթ կանգնեցին: Երկու մեծ խոզապուխտով դասական կոմբոյին ու մի ընտանեկան, թթվաշ կրեմով կարմրացրած կարտոֆիլին սպասելիս լսեցին հայտարարությունը: Պատվերը ճիշտ ժամանակին վերցնելով, անվտանգության զննումով անցնելով՝ դեպի դուռն ուղղվեցին: Միջազգային թռիչքների, հատկապես միջինարևելյան թռիչքների ժամանակ, կրկնակի զննում էին անում: Բարեկիրթ, բայց խոժոռ ծառայողի՝ Թաքսոնում գնած նվերները վերցնելուն Ռոզը հետևեց անհանգիստ հայացքով: Երբ ծառայողը կակտուսաձև գրիչներից մեկը թափահարեց օդում, կարծես նրան զգուշացնելու համար տեղում ետուառաջ արեց: Բայց երբ բոլոր ուղևորները ինքնաթիռ նստեցին, Ռոզը հանդարտվեց ու սկսեց հաճույքով հետևել առաջին միջցամաքային ուղևորության յուրաքանչյուր մանրամասնին՝ իրենց տրված փոքրիկ, ընտիր, ճանապարհորդական պայուսակները, ներդաշնակ բարձերը, ծածկոցները և աչքերի կապերը, հյուրասիրված հնդկական սենդվիչը, խմիչքի՝ հաճախակի կրկնվող խաղասիրությունը: Շատ չանցած սկսեցին մատուցել ընթրիքը՝ տապակած հավ, փլավ, մի քիչ սալաթ, կարմրացրած բանջարեղեն: Սկուտեղի վրա մի թուղթ կար, վրան գրված՝ «Մեր ուտելիքների մեջ խոզի միս չկա»: Ռոզը «Ուենդիս»-ից գնած խոզապուխտով համբուրգերների համար իրեն մեղավոր զգաց: